Almannarómur vestur á fjörðum segir að það hafi verið Katrín Jakobsdóttir sjálf sem lék sjálfa sig í Áramótaskaupinu . Hafi svo ekki verið , þá er viðkomandi leikkona slíkur snillingur , að hún hlýtur að koma til álita í Óskarinn , alla vega Bafta . Já , nei góða mín , í alvöru talað þá var þetta ágætt . Það hefði séra Baldur ábyggilega sagt ! Að leika sjálfa sig gera margir alveg ótrúlega vel . Þetta gerir Trump á hverjum degi á Twitter og fer á kostum . Þó ólíku sé saman að jafna , má vel benda á íslensku fyrirtækin sem rannsaka sig sjálf . Þau gera það ótrúlega vel með innri endurskoðun . Eru oft í góðu samstarfi við saksóknarann í sjálfsskoðuninni eins og eitt þeirra tilkynnti um daginn . Þetta tekur auðvitað 5 – 10 ár . Og þá er allt gleymt og grafið . Þótt fyrr hafi verið . Er þetta kannski hinn svokallaði íslenski Hræringur og vitleysa eins og Guðbergur okkar nefnir , á erlendu máli Ambivalence ? En sumsstaðar erlendis , t . d. í Namibíu af öllum löndum , virðast menn ekki komast upp með slíka dellu .